Къэбэрдей театрым спектаклыщIэ и куэдщ
ЩоджэнцIыкIу Алий и цIэр зезыхьэ Къэбэрдей къэрал драмэ театрым спектаклыщIэ куэд утыку кърихьащ. ЦIыхур зыгъэгупсысэ, и гукъыдэжыр къэзыIэт, гъащIэм нэгъуэщIынэкIэ езыгъэплъ, гукъыдэжыр къэзыIэт пьесэхэм я щIэупщIэр кIуэ пэтми нэхъ ин зэрыхъум ущымыгуфIыкIын плъэкIыркъым.
Театрым мы гъэм иIэ ехъулIэныгъэхэм ящыщщ абы и художественнэ унафэщI Фырэ Руслан игъэува «Бгъэмрэ бгъэ анэмрэ» спектаклыр «Федерация» фIэщыгъэм щIэту, фокIадэм и 11-19-хэм Грознэ къалэм щекIуэкIыну лъэпкъ театрхэм я япэ урысейпсо фестивалым зэрыхагъэхьар. Абы щагъэлъэгъуэнущ лъэпкъ театрхэм я спектакль нэхъыфIхэр.
Театреплъхэр зыщыгуфIыкIын тыгъэ игъэхьэзыращ Къэбэрдей театрым. Мэкъуауэгъуэм и 19-м абы япэу утыку къыщрахьащ Булгаков Михаил и «Приключения профессора Тимофеева» спектаклыр. Куэдым ящIэжу къыщIэкIынщ ар зытеухуар — лъэхъэнэ зэмылIэужьыгъуэхэм укъыщигъэхутэу машинэ зыщIа Тимофеевыращ. Ди зэманым Грозный Иван къыщыщIригъэдзат. Сыт хуэдэ зэману пIэрэ а спектаклым хэтхэр къыщыхутэнур? Ар щэхущ.
Бадзэуэгъуэ мазэм и пэщIэдзэм Нэш Ричард и «Уэшх зыщэри» спектаклыр ягъэлъэгъуэнущ. Ар бзэ 40-кIэ зэрадзэкIауэ щытащ икIи Каррихэ я унагъуэ къызэрыгуэкIырщ зытеухуар. Iуэхур къыщыхъур Америкэм и Штат Зэгуэтхэращ. Уэгъущ, къэкIыгъэхэр дыгъэм есыж, Iэщым яшхын ягъуэтыркъым. Iуэхум зыкъыдегъазэ мэгъу къару зыхэлъ, уэлбанэшхуэ зыщIыф щIалэр къызэрыхыхьэу. Ар зыгъэувар УФ-м, КъБР-м, Абхъазым гъуазджэхэмкIэ щIыхь зиIэ я лэжьакIуэ Фырэ Русланщ.
Тэрчокъуэ Данэ.
